Естрея Моренте произхожда от стара фламенко династия. Дъщеря е на великия певец Енрике Моренте и на танцьорката Аурора Карбонел – Ла Пелота. Зад нея стои век традиция в лицето на нейните предци. И тя не й изневерява, а напротив, доразвива я и я обогатява със своите аранжименти и композиторски талант. Естреита от съвсем малка живее в типична фламенко среда като част от голяма гранадска фамилия и от дете диша въздух, наситен с фламенко емоция. Освен всичко друго е омъжена и за един от великите тореадори на Испания – Хавиер Конде. Естрея артикулира дълбоко високия си и чист глас и пресъздава един доста широкообхватен репертоар от песни, като не се страхува да пее и т.нар. канте хондо (дълбоко пеене). На 7-годишна възраст тя вече пее, акомпанирана от великия китарист Сабикас, през 1997 г, едва на 17, дебютира на сцената на известната Pena de la Plateria в Гранада. Днес на практика няма сцена в Испания, която да не е била осветена от красивата "звездичка". Тя е носител на множество награди, между които престижната Ondas за най-добър фламенко изпълнител.